Wes-Kaap slaggereed vir #NationalShutdown(Foto: Alan Winde/Twitter) Die Wes-Kaap se gesamentlike operasionele intelligensiestruktuur sê hy is slaggereed vir die komende nasionale staking – soveel so dat alle openbare vervoer selfs sal voortgaan met sy bedrywighede. “Geïntegreerde wetstoepassingsagentskappe is op ŉ hoë gereedheid met strategiese en taktiese ontplooiings wat aangewend sal word in enige voorval in die provinsie,” het lt.genl. Thembisile Patekile, provinsiale polisiekommissaris van die Wes-Kaap, gesê. Patekile het Sondag lede van die media toegespreek en hulle verseker dat alle wetstoepassers gereed staan om eninge moontlike plofbare situasie te ontlont. Die geïntegreerde magte bestaan uit lede van die Suid-Afrikaanse Nasionale Weermag (SANW), verskeie eenhede van die Suid-Afrikaanse Polisiediens (SAPD), die metropolisie, wetstoepassingsbeamptes van verskillende munisipaliteite, verkeersdienste en ŉ reeks private veiligheidsbeamptes. “Polisiebeamptes sal te voet, te perd, in voertuie en op motorfietse sigbaar wees met helikopters wat byderhand sal wees om op voorvalle van wetteloosheid te reageer,” sê hy. “Daar is ook beamptes wat geskeduleer is om op voorafbepaalde tye in geïdentifiseerde gebiede ontplooi te word.” Lede van die gemeenskapspolisiëringforums tesame met buurtwagte sal dien as reserwemagte wat die ontplooide magte se grondgebied sal versterk. “Ons erken en respekteer die reg van individue om te betoog soos dit immers verskans is in die Grondwet, maar dit is egter die verantwoordelikheid van die organiseerders en deelnemers om binne die grense van die wet te betoog en sodoende die oppergesag van die reg te respekteer,” sê Patekile. “Wanneer daar ŉ oortreding van die wet is, sal ons as wetstoepassingsagentskappe beslissend optree.” Terwyl die provinsie se wetstoepassingsagentskappe hulself staal vir die komende betoging het Ricardo Mackenzie, LUR van mobiliteit in die Wes-Kaap, inwoners verseker dat alle openbare vervoer Maandag steeds met bedrywighede sal voortgaan. “Ek is verheug dat verskeie openbare vervoer- vennote reeds aangedui het dat hul bedrywighede môre soos normaal sal voortgaan,” sê hy. “Dit beteken dat mense steeds by die werk kan kom en ons die ekonomie aan die gang kan hou in ŉ tyd wanneer werksgeleenthede beskerm moet word.” Die Suid-Afrikaanse Nasionale Taxiraad het vroeër aangekondig dat minibustaxi’s hul normale skedules en roetes sal volg. Dit terwyl die Golden Arrow- busdienste ook pendelaars sal vervoer met behulp van veiligheidsmaatskappye. Die operasionele gebiede word gemonitor en gebeurlikheidsplanne is gereed. Die Passasierspooragentskap van Suid-Afrika (Prasa) het ook gesê dat treine op skedule bedryf sal word en enige veranderinge aan die rooster sal gekommunikeer word. Planne is beraam om die veiligheid van passasiers en personeel te verseker.